Tabelul 1
                                             Proiect
                                                                                                                   UE
                                                                        
GUVERNUL  REPUBLICII  MOLDOVA
HOTĂRÂRE Nr.____
din ___________ 2026
privind aprobarea Regulamentului de stabilire a criteriilor pentru recunoașterea centrelor de formare implicate în formarea mecanicilor de locomotivă, pentru recunoașterea examinatorilor responsabili cu evaluarea mecanicilor de locomotivă și pentru organizarea examinărilor, precum și a Regulamentului de stabilire a procedurii de recunoaștere a centrelor de formare și a examinatorilor pentru mecanici de locomotivă



În temeiul Anexei X la capitolul 15 (Transporturi) din titlul IV al Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, semnat la Bruxelles la 27 iunie 2014, ratificat prin Legea nr. 112/2014  (Monitorul Oficial al Republicii Moldova, 2014, nr. 185-199, art.442) și art. 123 din Codul transportului feroviar nr. 19/2022 (Monitorul Oficial al Republicii Moldova, 2022, nr. 45-52, art. 57), cu modificările ulterioare, Guvernul, 

HOTĂRĂȘTE:

1. Se aprobă:
1.1. Regulamentul de stabilire a criteriilor pentru recunoașterea centrelor de formare implicate în formarea mecanicilor de locomotivă, pentru recunoașterea examinatorilor responsabili cu evaluarea mecanicilor de locomotivă și pentru organizarea examinărilor (conform anexei nr.1);
1.2. Regulamentul de stabilire a procedurii de recunoaștere a centrelor de formare și a examinatorilor pentru mecanici de locomotivă (conform anexei nr.2).
2. Controlul asupra executării prezentei hotărâri se pune în sarcina Ministerului Infrastructurii și Dezvoltării Regionale.
3. Prezenta hotărâre intră în vigoare peste o lună de la data publicării în Monitorul Oficial al Republicii Moldova, cu excepția Anexei nr. 2 care intră în vigoare din data aderării Republicii Moldova la Uniunea Europeană.


PRIM-MINISTRU				                                       Alexandru MUNTEANU


Contrasemnează:

Viceprim-ministru,
ministrul infrastructurii
și dezvoltării regionale				                         Vladimir BOLEA











Anexa nr.1 
la Hotărârea Guvernului nr._______2026


Regulamentul de stabilire a criteriilor pentru recunoașterea
centrelor de formare implicate în formarea mecanicilor de locomotivă, pentru recunoașterea examinatorilor responsabili cu evaluarea mecanicilor de locomotivă și pentru organizarea examinărilor

Prezentul Regulament transpune Decizia Comisiei 2011/765/UE din 22 noiembrie 2011 privind criteriile pentru recunoașterea centrelor de formare implicate în formarea mecanicilor de locomotivă, criteriile pentru recunoașterea examinatorilor responsabili cu evaluarea mecanicilor de locomotivă și criteriile pentru organizarea examinărilor în conformitate cu Directiva 2007/59/CE a Parlamentului European și a Consiliului, CELEX: 32011D0765, publicată în Jurnalul Oficial al Uniunii Europene seria L 314 din 29 noiembrie 2011.

CAPITOLUL I
DISPOZIȚII GENERALE

1.	Regulamentul de stabilire a criteriilor pentru recunoașterea centrelor de formare care oferă formare profesională mecanicilor de locomotivă și mecanicilor de locomotivă candidați, pentru recunoașterea examinatorilor responsabili cu evaluarea mecanicilor de locomotivă și a mecanicilor de locomotivă candidați și pentru organizarea examinărilor (în continuare – Regulament) stabilește cadrul normativ aplicabil recunoașterii centrelor de formare și examinatorilor responsabili cu evaluarea mecanicilor de locomotivă, precum și organizarea examinărilor, în conformitate cu Regulile privind certificarea mecanicilor de locomotivă, aprobate prin Hotărârea Guvernului nr. 792/2023. 
2.	Prezentul Regulament se aplică: 
2.1.	centrelor de formare care oferă mecanicilor de locomotivă și mecanicilor de locomotivă candidați cursuri de formare legate de sarcinile de formare prevăzute în punctele 43-48 ale Regulilor privind certificarea mecanicilor de locomotivă, aprobate prin Hotărârea Guvernului nr. 792/2023; 
2.2.	examinatorilor responsabili cu evaluarea mecanicilor de locomotivă, autorizați să verifice competențele mecanicilor de locomotivă candidați sau ale mecanicilor de locomotivă care urmează să fie certificați în conformitate cu  punctele 50 și 51 ale Regulilor privind certificarea mecanicilor de locomotivă, aprobate prin Hotărârea Guvernului nr. 792/2023.
3.  În scopul prezentului Regulament, se definesc următoarele noțiuni: 
3.1. autoritate competentă - autoritatea de realizare a politicilor în domeniul transportului feroviar și al siguranței feroviare.
3.2. centru de examinare - entitate creată în scopul examinării mecanicilor de locomotivă, în conformitate cu punctele 50 și 51  ale  Regulilor privind certificarea mecanicilor de locomotivă, aprobate prin Hotărârea Guvernului nr. 792/2023;
3.3. examinare - proces de verificare a competențelor mecanicilor de locomotivă sau ale mecanicilor de locomotivă candidați, în conformitate cu Regulile privind certificarea mecanicilor de locomotivă, aprobate prin Hotărârea Guvernului nr. 792/2023, prin una sau mai multe metode, precum verificarea scrisă, orală sau practică;
3.4. examinator - persoană care deține calificările și competențele relevante, recunoscută ca fiind aptă să desfășoare examinări și să acorde punctaje candidaților, în scopul aplicării Regulilor privind certificarea mecanicilor de locomotivă, aprobate prin Hotărârii Guvernului nr. 792/2023; 
3.5. formator - persoană care deține calificările și competențele necesare pentru pregătirea, organizarea și desfășurarea de cursuri de formare;
3.6. recunoaștere - declarație oficială care atestă competențele unei persoane sau ale unei entități de a efectua sarcini de formare sau examinări, eliberată de o autoritate desemnată în acest scop; 
3.7. solicitant - entitate sau o persoană individuală care a înființat o societate ce solicită recunoaștere pentru a putea oferi cursuri de formare legate de sarcinile de formare prevăzute în punctele 47 și 48 ale Regulilor privind certificarea mecanicilor de locomotivă, aprobate prin Hotărârea Guvernului nr. 792/2023, inclusiv o persoană individuală care solicită recunoașterea în calitate de examinator în sensul punctelor 50 și 51 ale Regulilor privind certificarea mecanicilor de locomotivă, aprobate prin Hotărârea Guvernului nr. 792/2023.
CAPITOLUL II
CENTRELE DE FORMARE

4.	Centrele de formare organizează cursuri de formare, dând dovadă de imparțialitate față de toți participanții. În cazul în care un centru de formare oferă servicii de formare propriilor angajați, cât și altor persoane, formarea se desfășoară independent de interesele societății care deține centrul de formare și în mod imparțial față de toți participanții. Centrele de formare aplică aceleași norme atât în cazul personalului societății care deține centrul de formare, cât și în cazul altor persoane. Autoritatea competentă se asigură că se iau măsuri pentru a se garanta respectarea acestui principiu.
5.	Solicitantul trebuie să demonstreze că deține competențele tehnice și operaționale, precum și aptitudinea necesară pentru organizarea de cursuri de formare adaptate sarcinilor de formare. Solicitantul trebuie să dispună de personalul și de echipamentele adecvate și să funcționeze într-un mediu potrivit pentru activități de formare care vizează pregătirea mecanicilor de locomotivă în vederea examinărilor pentru obținerea sau menținerea permiselor sau legitimațiilor, în conformitate cu Regulile privind certificarea mecanicilor de locomotivă, aprobate prin Hotărârea Guvernului nr. 792/2023. 
6.   Solicitanții trebuie: 
6.1. să dispună de o structură administrativă eficace care să se asigure că formatorii dețin experiența și calificările adecvate pentru a furniza servicii de formare în conformitate cu cerințele prevăzute de Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
6.2. să dispună de personalul, instalațiile, echipamentele și localurile necesare, adaptate serviciilor de formare oferite și numărului estimat de cursanți; 
6.3. să se asigure că formarea practică este realizată de formatori care dețin atât un permis de mecanic de locomotivă valabil, cât și o legitimație valabilă care să acopere subiectul formării sau un tip similar de linie/material rulant și care au experiență profesională de cel puțin trei ani în domeniul conducerii locomotivelor. În cazul în care formatorul nu deține o legitimație valabilă pentru infrastructura relevantă/ materialul rulant relevant, un mecanic de locomotivă care deține o legitimație pentru respectiva infrastructură/ respectivul material rulant trebuie să asiste la formare, în conformitate cu punctul 6 subpct. 5) al Regulilor privind certificarea mecanicilor de locomotivă, aprobate prin Hotărârii Guvernului nr. 792/2023; 
6.4. să furnizeze metodologia pe care intenționează să o aplice pentru a asigura conținutul, organizarea și durata cursurilor de formare, planurile de formare și programele de competențe; 
6.5. să furnizeze sisteme de înregistrare a activităților de formare, inclusiv informații despre participanți și formatori, precum și despre numărul și scopul cursurilor; 
6.6. să aplice un sistem de management al calității sau proceduri echivalente pentru monitorizarea conformității cu sistemele și procedurile care garantează că serviciile de formare furnizate îndeplinesc cerințele prevăzute de Regulile privind certificarea mecanicilor de locomotivă, aprobate prin Hotărârea Guvernului nr. 792/2023, precum și a adecvării sistemelor și procedurilor respective; 
6.7. să asigure gestionarea competențelor, formare neîntreruptă și măsuri de menținere la zi a competențelor profesionale ale formatorilor; 
6.8. să demonstreze că aplică proceduri de menținere la zi a metodelor, instrumentelor și echipamentelor de formare, inclusiv a documentației și a softurilor de formare, precum și a documentelor furnizate de administratorul infrastructurii, cum sunt manualele de proceduri (rulebooks) referitoare la normele operaționale, la semnale sau la sistemele de siguranță. 
7. Solicitanții care doresc să organizeze cursuri de formare în ceea ce privește un anumit mod de comunicare sau terminologia specifică exploatării feroviare sau unor proceduri de siguranță trebuie să trimită o cerere în acest sens autorității competente.
8. Autoritatea competentă permite ca un solicitant care aparține unei întreprinderi feroviare sau unui administrator de infrastructură, care furnizează servicii de formare exclusiv propriilor angajați și care îndeplinește toate cerințele prevăzute la punctele 5 - 7, să fie recunoscut în combinație cu procesul de certificare sau de autorizare de siguranță, în conformitate cu Codul transportului feroviar nr.19/2022.  
9. În acest caz, declarația de recunoaștere este inclusă în certificatul sau autorizația de siguranță relevantă. 
10. Organizarea și gestionarea activităților solicitantului menționat la punctul 8 trebuie organizată și structurată astfel încât să se prevină orice conflict de interese.
11. În ceea ce privește liniile noi sau nou-echipate sau materialul rulant nou-introdus, statul specifică condițiile în care un centru de formare recunoscut organizează formarea practică prin derogare de la subpct. 6.3. 
12. Recurgerea la derogarea menționată în punctul 11. este limitată strict la cazul în care nu este încă disponibil niciun formator titular al unei legitimații care să acopere deja respectiva linie nouă sau nou-echipate sau respectivul material rulant nou-introdus. 
13. Formatorul trebuie să îndeplinească toate celelalte cerințe de la subpct. 6.3. privind permisul și legitimația prevăzute la Secțiunea V și VI din Regulile privind certificarea mecanicilor de locomotivă, aprobate prin Hotărârea Guvernului nr. 792/2023, precum și perioada de experiență profesională necesară.
CAPITOLUL III
EXAMINATORI

14. Solicitanții confirmă faptul că vor desfășura examinările în mod imparțial și nediscriminatoriu, fără a fi influențat de nicio presiune sau de niciun stimulent care i-ar putea afecta judecata sau rezultatele examinării și modul de desfășurare a acesteia. În acest scop, autoritatea competentă elaborează o declarație încorporată într-un formular de cerere care trebuie semnat de solicitant.
15. Solicitanții trebuie să aibă competențe și experiență în ceea ce privește obiectul examinărilor pe care doresc să le desfășoare. 
16. Experiența necesară se obține pe parcursul unei practici profesionale cu durata de minimum patru ani, efectuată termen de cinci ani înainte de data depunerii cererii. 
17. Perioada necesară de experiență profesională include perioade de experiență în calitate de  mecanic-instructor de locomotivă, deținător al unui permis de mecanic de locomotivă valabil și al unei legitimații, sau în calitate de formator în ceea ce privește sarcinile de formare relevante pentru cererea depusă. 
18. În ceea ce privește examinările practice la bordul trenurilor, solicitantul trebuie să dețină atât un permis valabil de mecanic de locomotivă, cât și o legitimație  valabilă care să acopere obiectul examinării sau un tip similar de linie/material rulant. În cazul în care formatorul nu deține o legitimație valabilă pentru infrastructura/materialul rulant care face obiectul examinării, un mecanic de locomotivă care deține o legitimație pentru respectiva infrastructură/respectivul materialul rulant trebuie să asiste la examinare, în conformitate cu  subcpt. 6.5, din Hotărârea Guvernului nr. 792/2023. 
19. Solicitantul trebuie să aibă experiență profesională de minimum patru ani, efectuată în termen de cinci ani înainte de data depunerii cererii. În momentul depunerii cererii, cunoștințele solicitantului trebuie să fie la zi. 
20. Suplimentar cerințelor stipulate în punctele 15 - 19, solicitanții trebuie să îndeplinească următoarele criterii minime: 
20.1. în ceea ce privește limba de examinare, competențele lor de ascultare și de participare la conversație să corespundă cel puțin nivelului B2 al limbii române; 
20.2. să posede aptitudinea pedagogică și calificările necesare în scopul desfășurării examinărilor și cunosc foarte bine metodele și documentele de examinare relevante;
20.3. să demonstreze modul în care își vor menține la zi competențele profesionale cu privire la subiectele pe care le examinează; 
20.4. să fie familiarizați cu sistemul de certificare pentru mecanicii de locomotivă.
CAPITOLUL IV
ORGANIZAREA EXAMINĂRILOR

21. Examinările organizate pentru a evalua competențele mecanicilor de locomotivă în conformitate cu punctele 50 și 51 din Regulile privind certificarea mecanicilor de locomotivă, aprobate prin Hotărârea Guvernului nr. 792/2023, trebuie să îndeplinească următoarele criterii: 
21.1. în cazul examinărilor efectuate de două sau mai multe persoane, cel puțin persoana care conduce examinările trebuie să fie un examinator recunoscut în conformitate cu dispozițiile prezentului Regulament; 
21.2. în cazul în care examinarea vizează partea practică a competențelor necesare unui mecanic de locomotivă, examinatorul trebuie să dețină un permis de mecanic de locomotivă și o legitimație prin care este autorizat să utilizeze infrastructura și să conducă materialul rulant care face obiectul examinării, sau un tip similar de linie/material rulant; 
21.3. în cazul în care examinatorul nu deține o legitimație valabilă pentru infrastructura/materialul rulant care face obiectul examinării, un mecanic de locomotivă care deține o legitimație pentru respectiva infrastructură/ respectivul materialul rulant trebuie să asiste la examinare, în conformitate cu subpct 6.5. din Regulile privind certificarea mecanicilor de locomotivă, aprobate prin Hotărârea Guvernului nr. 792/2023;
21.4. examinările trebuie să se efectueze în mod transparent și să fie de o durată corespunzătoare pentru a dovedi, cu suficiente elemente probatorii documentate, că sunt acoperite toate subiectele relevante enumerate în anexele la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
21.5. în cazul în care examinatorul care participă la examinare a furnizat mecanicului de locomotivă sau mecanicului de locomotivă candidat servicii de formare legate de subiectul examinării, aceasta va fi condusă de un al doilea examinator, care nu a fost implicat în activitățile de formare pregătitoare; 
21.6. examinarea trebuie pregătită cu o deosebită atenție, pentru a se asigura confidențialitatea întrebărilor care vor fi puse pe parcursul examinării.
22. În ceea ce privește liniile noi sau nou-echipate sau materialul rulant nou-introdus, sunt specificate condițiile în care un examinator recunoscut desfășoară examinări prin derogare de la punctul 21. 
23. Recurgerea la derogarea de la punctul 21 este limitată strict la cazul în care nu este încă disponibil niciun examinator titular al unei legitimații care să acopere deja respectiva linie nouă sau nou-echipată sau respectivul material rulant nou-introdus. 
24. Examinatorul trebuie să îndeplinească toate celelalte cerințe de la subpct. 6.3 din Regulile privind certificarea mecanicilor de locomotivă, aprobate prin Hotărârea Guvernului nr. 792/2023  privind permisul și legitimația prevăzute la Secțiunea V și VI din aceleași Reguli, precum și perioada de experiență profesională necesară.
25. Dacă o întreprindere feroviară sau administratorul de infrastructură a selecționat deja examinatori în scopul examinării propriului personal, în conformitate cu dispozițiile și cu cerințele aplicabile înainte de intrarea în vigoare a prezentului Regulament, autoritatea competentă autorizează examinatorii selecționați pentru continuarea examinărilor, sub rezerva respectării următoarelor condiții: 
25.1. întreprinderea feroviară sau administratorul infrastructurii a selecționat examinatorul în cadrul unui certificat sau al unei autorizații de siguranță, eliberate în conformitate cu Codul transportului feroviar nr.19/2022 și în limitele domeniului de aplicare definit de autoritatea competentă și până la expirarea respectivului certificat sau a respectivei autorizații de siguranță; 
25.2. întreprinderea feroviară sau administratorul de infrastructură verifică îndeplinirea cerințelor prevăzute de prezentul Regulament, în ceea ce privește examinatorii pe care i-a selectat; dacă un examinator nu îndeplinește una dintre cerințe, întreprinderea feroviară sau administratorul infrastructurii ia masurile care se cuvin pentru a se asigura că examinatorii îndeplinesc cerințele respective.
























Anexa nr.2 
la Hotărârea Guvernului nr._______2026

Regulamentul de stabilire a procedurii de recunoaștere
a centrelor de formare implicate în formarea mecanicilor de locomotivă 
și a examinatorilor pentru mecanici de locomotivă

Prezentul Regulament transpune Recomandarea Comisiei 2011/766/UE din 22 noiembrie 2011 cu privire la procedura de recunoaștere a centrelor de formare și a examinatorilor pentru mecanici de locomotivă în conformitate cu Directiva 2007/59/CE a Parlamentului European și a Consiliului, CELEX: 32011H0766, publicată în Jurnalul Oficial al Uniunii Europene seria L 314 din 29 noiembrie 2011.


1. Prezentul Regulament de stabilire a procedurii de recunoaștere a centrelor de formare implicate în formarea mecanicilor de locomotivă și a examinatorilor pentru mecanici de locomotivă (în continuare Regulament) stabilește practici și proceduri recomandate pentru recunoașterea centrelor de formare care oferă formare profesională mecanicilor de locomotivă și mecanicilor de locomotivă candidați și pentru recunoașterea examinatorilor responsabili cu evaluarea mecanicilor de locomotivă și a mecanicilor de locomotivă candidați în conformitate cu Regulile privind certificarea mecanicilor de locomotivă, aprobate prin Hotărârea de Guvern nr. 792/2023.

CAPITOLUL I
SOLICITAREA RECUNOAȘTERII CENTRELOR DE FORMARE

2. Centrul de formare depune o cerere scrisă de recunoaștere ori de reînnoire sau modificare a recunoașterii la autoritatea competentă din statul membru în care centrul de formare își are sau intenționează să își aibă sediul principal de operațiuni, cu excepția cazului menționat la punctul 6. 
3. În cazul în care centrul este format din mai multe entități juridice, fiecare dintre entitățile juridice trebuie să solicite separat recunoașterea.
4. Cererile trebuie să includă documente care să ofere dovezi privind îndeplinirea cerințelor stabilite în Codul transportului feroviar nr.19/2022 și în  Regulile privind certificarea mecanicilor de locomotivă, aprobate prin Hotărârea Guvernului nr. 792/2023.
5 Cererile trebuie să precizeze sarcinile de formare pentru care solicitantul cere recunoașterea. Cererea se referă la sarcini de formare care țin de unul sau mai multe domenii de competență și trebuie structurată în funcție de următoarele domenii de competență:
5.1. cunoștințe profesionale generale, în conformitate cu anexa nr. 4 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023;
5.2. cunoștințe profesionale privind materialul rulant, în conformitate cu anexa nr.5 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
5.3. cunoștințe profesionale de infrastructură, în conformitate cu anexa nr.6 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023;
5.4. cunoștințe lingvistice, în conformitate cu pct. 8 anexa nr. 6 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023 (cunoștințe lingvistice generale și/sau comunicare și terminologie specifică pentru procedurile de siguranță și exploatarea feroviară). 
6. Un centru de formare care își are principalul sediu de operațiuni în alt stat membru decât statul membru în care este situată o infrastructură este recunoscut de autoritatea competentă din statul membru în care se află infrastructura.  
7.  În cazul în care un solicitant care cere recunoașterea sarcinilor de formare legate de cunoștințele de infrastructură a fost deja recunoscut în conformitate cu prezentul Regulament și cu Decizia 2011/765/UE de o autoritate competentă a unui stat membru, autoritățile competente din alte state membre trebuie să își limiteze evaluarea la cerințele specifice formării privind infrastructura în cauză și trebuie să se abțină de la a evalua aspecte care au fost deja evaluate în cursul recunoașterii anterioare.
CAPITOLUL II
ELIBERAREA DECLARAȚIEI
DE RECUNOAȘTERE A UNUI CENTRU DE FORMARE

8. Autoritatea competentă eliberează declarația de recunoaștere în termen de cel mult două luni de la primirea tuturor documentelor necesare.
9. Autoritatea competentă ia decizia cu privire la cerere pe baza capacității solicitantului de a demonstra modul în care sunt asigurate independența, competența și imparțialitatea.
10. Declarația de recunoaștere trebuie să conțină următoarele informații:
10.1. denumirea și adresa autorității competente; 
10.2. denumirea și adresa centrului de formare; 
10.3. sarcinile de formare pentru care centrul de formare are dreptul să furnizeze cursuri de formare în conformitate cu punctul 5; 
10.4. numărul de identificare al centrului de formare, furnizat în conformitate cu punctul 15; 
10.5. data de expirare a declarației de recunoaștere.

CAPITOLUL III
VALABILITATEA, MODIFICAREA ȘI REÎNNOIREA
DECLARAȚIEI DE RECUNOAȘTERE A UNUI CENTRU DE FORMARE

11. Declarația de recunoaștere a centrului de formare este valabilă timp de cinci ani. 
12. Un centru de formare care deține o declarație de recunoaștere valabilă poate solicita în orice moment extinderea sferei sarcinilor de formare. Pe baza documentelor de completare corespunzătoare furnizate de solicitant, trebuie eliberată o declarație de recunoaștere modificată. În acest caz, data de expirare a declarației de recunoaștere modificate nu trebuie să fie afectată.
13. Atunci când cerințele pentru una sau mai multe sarcini de formare specificate în declarația de recunoaștere nu mai sunt îndeplinite, centrul de formare recunoscut trebuie să înceteze imediat furnizarea serviciilor de formare aferente sarcinilor respective și să informeze în scris autoritatea competentă care a eliberat declarația de recunoaștere. Autoritatea competentă trebuie să evalueze informațiile și să elibereze o declarație de recunoaștere modificată. În acest caz, data de expirare a declarației de recunoaștere nu trebuie să fie afectată. 
14. Declarația de recunoaștere se reînnoiește la cererea centrului de formare și eliberată în aceleași condiții ca declarația de recunoaștere inițială. Autoritatea competentă va stabili o procedură simplificată pentru cazul în care condițiile de recunoaștere rămân neschimbate. În acest caz se prezintă evidențe ale activităților de formare desfășurate în ultimii doi ani. 

CAPITOLUL IV
REGISTRUL CENTRELOR DE FORMARE

15. În registrul menționat în art. 123 alin. (5) din Codul transportului feroviar nr. 19/2022, fiecare centru de formare recunoscut trebuie să fie identificat printr-un număr de identificare individual. Numărul de identificare trebuie să fie bazat pe dispoziții naționale,  însă trebuie să includă totuși denumirea scurtă a statului membru în care este recunoscut centrul de formare.
16. Registrul trebuie să cuprindă cel puțin următoarele informații: 
16.1. denumirea și adresa centrului de formare recunoscut;
16.2. sarcinile de formare pentru care centrul de formare este recunoscut în vederea furnizării de cursuri de formare, cu trimitere la anexele pertinente la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
16.3. numărul de identificare; 
16.4. data de expirare a declarației de recunoaștere; 
16.5 date de contact. 
17. Pentru a menține la zi registrul, centrele de formare recunoscute informează autoritatea competentă care a eliberat declarația de recunoaștere cu privire la orice schimbare referitoare la datele publicate în registru. Stocarea unor date suplimentare în registru și informarea cu privire la modificarea datelor respective, se face în temeiul unor dispoziții naționale.

CAPITOLUL V
SUSPENDAREA ȘI RETRAGEREA 
RECUNOAȘTERII CENTRULUI DE FORMARE

18. În cazul în care, în urma activităților de evaluare sau supraveghere desfășurate de autoritatea competentă sau de ministerul de profil în conformitate cu articolele 129-131 din Codul transportului feroviar nr. 19/2022, rezultă dovezi că un centru de formare nu îndeplinește cerințele de recunoaștere, stabilite în punctul 4., autoritatea competentă suspendă declarația de recunoaștere respectivă și acordă centrului de formare o perioadă de 30 zile pentru înlăturarea neconformităților. Dacă după această perioada neconformitățile nu au fost înlăturare, autoritatea competentă retrage  declarația de recunoaștere respectivă. 
19. Dacă o autoritate competentă constată că un centru de formare recunoscut de autoritatea competentă a altui stat membru UE  nu  își îndeplinește obligațiile care îi revin în temeiul  Regulilor privind certificarea mecanicilor de locomotivă, aprobate prin Hotărârea Guvernului nr. 792/2023 și Deciziei 2011/765/UE aceasta informează autoritatea competentă a celuilalt stat membru, care a eliberat declarația de recunoaștere. Autoritatea competentă care a eliberat declarația de recunoaștere verifică această informație în termen de patru săptămâni și informează autoritatea competentă care i-a adresat solicitarea cu privire la rezultatele verificărilor și deciziilor sale. 
20. În cazul în care autoritatea competentă constată că centrul de formare nu mai îndeplinește cerințele de recunoaștere, stabilite în punctul 4., autoritatea competentă suspendă declarația de recunoaștere respectivă și acordă centrului de formare o perioadă de 30 zile pentru înlăturarea neconformităților. Dacă după această perioada neconformitățile nu au fost înlăturare, autoritatea competentă retrage  declarația de recunoaștere respectivă. 

CAPITOLUL VI
PROCEDURA DE CONTESTARE

21. Autoritatea competentă informează de îndată centrul de formare, în scris, cu privire la motivele deciziilor sale. 
22. În caz de suspendare sau retragere, autoritatea competentă informează în mod clar centrul de formare cu privire la cerințele care nu mai sunt îndeplinite. Înainte ca suspendarea sau retragerea să intre în vigoare, autoritatea competentă acordă o perioadă de preaviz de 15 zile, în care centrul de formare să își poată adapta practicile pentru a respecta cerințele de recunoaștere. Autoritatea competentă informează centrul de formare cu privire la procedura de contestare instituită pentru a permite centrului de formare în cauză să solicite revizuirea deciziei. 
23. Deciziile autorității competente de suspendare sau retragere pot fi contestate în instanța de judecată, în conformitate cu Codul administrativ nr. 116/2018.

CAPITOLUL VII
CENTRE DE FORMARE
CARE OFERĂ SERVICII DE FORMARE ÎN DOMENIUL COMPETENȚELOR LINGVISTICE

24. În ceea ce privește formarea pentru dobândirea de competențe lingvistice generale, un stat membru poate recunoaște solicitantul ca centru de formare pe baza unui certificat care confirmă competența solicitantului de a furniza servicii de formare generală în domeniul limbilor. Această competență trebuie să fie aliniată la principiile și metodologia „Cadrului european pentru competențe lingvistice” stabilit de Consiliul Europei. Statul membru poate stabili prevederi suplimentare care să specifice utilizarea acestei opțiuni ținând seama de practicile naționale în privința certificării tuturor centrelor de formare în domeniul limbilor.
25. În ceea ce privește formarea în domeniul comunicării și terminologiei specifice pentru procedurile de siguranță și exploatarea feroviară, trebuie să fie necesară recunoașterea în conformitate cu prevederile prezentului Regulament.
25.1. Cererile de recunoaștere ca centru de formare care furnizează servicii de formare în domeniul comunicării și terminologiei specifice pentru procedurile de siguranță și exploatarea feroviară se  transmit autorității competente ale statului membru în care este situată infrastructura la care se referă comunicarea și terminologia în cauză. 

CAPITOLUL VIII
CEREREA DE RECUNOAȘTERE CA EXAMINATOR

26. Un solicitant care cere recunoașterea ca examinator trebuie să depună o cerere scrisă la autoritatea competentă a statului membru în cauză
27. În cazul în care cererea se referă la recunoașterea ca examinator pentru cunoștințe de infrastructură, inclusiv cunoștințe privind rutele și norme de exploatare, autoritatea competentă a statului membru în care este situată infrastructura este responsabilă cu recunoașterea. 
28. Cererea poate fi depusă, în numele solicitantului, de angajatorul său. 
29. Cererile trebuie să includă documente care să ofere dovezi privind îndeplinirea cerințelor stabilite în  Regulile privind certificarea mecanicilor de locomotivă, aprobate prin Hotărârea Guvernului nr. 792/2023 și în Regulamentul de stabilire a criteriilor pentru recunoașterea centrelor de formare care oferă formare profesională mecanicilor de locomotivă și mecanicilor de locomotivă candidați, pentru recunoașterea examinatorilor responsabili cu evaluarea mecanicilor de locomotivă și a mecanicilor de locomotivă candidați și pentru organizarea examinărilor.  
30. Cererile trebuie să specifice domeniul (domeniile) de competență pentru care se solicită recunoașterea ca examinator. Cererea se referă la unul sau mai multe domenii de competență și trebuie structurată în funcție de următoarele domenii de competență: 
30.1. cunoștințe profesionale generale, în conformitate cu anexa nr. 4 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
30.2. cunoștințe profesionale privind materialul rulant, în conformitate cu anexa nr. 5 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
30.3. cunoștințe profesionale de infrastructură, în conformitate cu anexa nr.6 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023; 
30.4.  cunoștințe lingvistice, în conformitate cu anexa nr. 6 pct. 8 la Regulile privind certificarea mecanicilor de locomotivă, aprobate prin Hotărârea Guvernului nr. 792/2023 (cunoștințe lingvistice generale și/sau comunicări și terminologie specifică pentru procedurile de siguranță și exploatarea feroviară).

CAPITOLUL IX
ELIBERAREA DECLARAȚIEI
DE RECUNOAȘTERE PENTRU UN EXAMINATOR

31. Autoritatea competentă evaluează toate documentele prezentate de solicitant. În cazul în care sunt îndeplinite toate cerințele, aceasta eliberează o declarație de recunoaștere, în termen de două luni de la primirea tuturor documentelor necesare.
32. O declarație de recunoaștere trebuie să conțină cel puțin următoarele informații: 
32.1. denumirea și adresa autorității competente; 
32.2. numele, adresa și data de naștere ale solicitantului; locul nașterii solicitantului poate fi inclus în declarația de recunoaștere în mod facultativ; 
32.3. domeniul (domeniile) de competență pentru care examinatorul are dreptul să realizeze examinări; 
32.4. limbile pentru care examinatorul este recunoscut în vederea realizării de examinări; 
32.5. numărul de identificare al examinatorului, în conformitate cu subpunctul 37;
32.6 data de expirare a declarației de recunoaștere

CAPITOLUL X
VALABILITATEA, MODIFICAREA ȘI REÎNNOIREA
DECLARAȚIEI DE RECUNOAȘTERE A UNUI EXAMINATOR

33. O declarație de recunoaștere a unui examinator este valabilă timp de cinci ani. 
34. Titularul unei declarații de recunoaștere valabile solicită în orice moment modificarea acesteia în vederea adăugării unuia sau mai multor domenii de competență. Pe baza documentelor de completare corespunzătoare furnizate de solicitant, se eliberează o declarație de recunoaștere modificată. Data de expirare a unei declarații de recunoaștere modificate nu va fi afectată.  
35. În cazul unor evoluții care necesită modificarea declarației de recunoaștere din cauză că nu mai sunt îndeplinite cerințele referitoare la unul sau mai multe domenii de competență specificate pe aceasta, examinatorul recunoscut trebuie să înceteze imediat realizarea de examinări în domeniile de competență respective și să informeze în scris autoritatea competentă. Autoritatea competentă trebuie să evalueze informațiile și să elibereze o declarație de recunoaștere modificată. Data de expirare a unei declarații de recunoaștere modificate nu trebuie să fie afectată.
36. Declarația de recunoaștere trebuie reînnoită la cererea examinatorului și eliberată în aceleași condiții ca declarația de recunoaștere inițială. Autoritatea competentă va stabili o procedură simplificată pentru cazul în care condițiile pentru recunoașterea anterioară au rămas neschimbate. În orice caz, examinatorii care solicită reînnoirea trebuie să prezinte evidențe privind competențele pe care le-au câștigat în cursul perioadei de valabilitate anterioare, precum și privind activitățile de examinare desfășurate în ultimii doi ani. În cazul în care perioada de valabilitate anterioară a fost scurtată la mai puțin de doi ani în conformitate cu punctul 33, trebuie prezentate evidențe pentru întreaga perioadă.

CAPITOLUL XI
REGISTRUL EXAMINATORILOR

37. În registrul menționat la art. 123 alin. (5) din Codul transportului feroviar nr. 19/2022, fiecare examinator trebuie să fie identificat printr-un număr de identificare individual. Numărul de identificare trebuie să fie bazat pe dispoziții naționale, și trebuie să includă  totuși denumirea scurtă a statului membru în care este recunoscut examinatorul.
38. Registrul trebuie să cuprindă cel puțin următoarele informații: 
38.1. numele și data nașterii examinatorului recunoscut; 
38.2. domeniul (domeniile) de competență pentru care examinatorul este recunoscut în vederea realizării de examinări; 
38.3. limba (limbile) pentru care examinatorul este recunoscut în vederea realizării de examinări;
38.4. numărul de identificare al examinatorului, în conformitate cu punctul 37;
38.5. în cazul în care un angajator depune cererea în numele examinatorului în conformitate cu punctul 28, numele și adresa angajatorului (în alte cazuri, numele și adresa unui angajator al examinatorului pot fi incluse în mod facultativ);
38.6. data de expirare a declarației de recunoaștere;
38.7.  date de contact. 
39. Pentru a menține la zi registrul, un examinator recunoscut sau angajatorul său trebuie să informeze autoritatea care a eliberat declarația de recunoaștere cu privire la orice schimbare referitoare la datele cuprinse în registru. Stocarea unor date suplimentare în registru și informarea cu privire la modificarea datelor respective, se face în temeiul unor dispoziții naționale.
40. Datele menționate la subpunctele 38.1-38.3 trebuie puse la dispoziția publicului. Alte date menționate la punctul 38 trebuie puse la dispoziția publicului în conformitate cu prevederile Legii nr. 195/2024 privind protecția datelor cu caracter personal.

CAPITOLUL XII
SUSPENDAREA ȘI RETRAGEREA 
RECUNOAȘTERII EXAMINATORULUI

41. În cazul în care, în urma activităților de evaluare sau supraveghere desfășurate de autoritatea competentă în conformitate cu articolele 129-131 din Codul Transportului feroviar nr. 19/2022, rezultă dovezi că un examinator nu îndeplinește cerințele de recunoaștere, stabilite în punctul 29., autoritatea competentă suspendă declarația de recunoaștere respectivă și acordă examinatorului o perioadă de 30 zile pentru înlăturarea neconformităților. Dacă după această perioada neconformitățile nu au fost înlăturare, autoritatea competentă retrage  declarația de recunoaștere respectivă. 
42. Dacă o autoritate competentă constată că un examinator recunoscut de autoritatea competentă a altui stat membru nu satisface una sau mai multe din cerințele Regulilor privind certificarea mecanicilor de locomotivă, aprobate prin Hotărârea Guvernului nr. 792/2023 și ale Deciziei 2011/765/UE, aceasta trebuie să informeze autoritatea competentă a statului membru care a eliberat declarația de recunoaștere, solicitând efectuarea verificărilor corespunzătoare de către aceasta din urmă.
43. Dacă autoritatea competentă constată că examinatorul nu mai îndeplinește cerințele, stabilite în punctul 29, autoritatea competentă suspendă declarația de recunoaștere respectivă și acordă examinatorului o perioadă de 30 zile pentru înlăturarea neconformităților. Dacă după această perioada neconformitățile nu au fost înlăturare, autoritatea competentă retrage  declarația de recunoaștere respectivă. Autoritatea competentă informează de îndată examinatorul, în scris, cu privire la motivele deciziilor sale și notifică decizia sa autorității competente care a informat-o în privința nerespectării cerințelor.

CAPITOLUL XIII
PROCEDURA DE CONTESTARE

44. Autoritatea competentă informează de îndată examinatorul, în scris, cu privire la motivele deciziilor sale. 
45. În caz de retragere, autoritatea competentă prezintă informații clare privind cerințele care nu mai sunt îndeplinite. Înainte ca retragerea să intre în vigoare, autoritatea competentă acordă o perioadă de preaviz, de 15 zile, în care examinatorul are posibilitatea să conteste decizia autorității competente. 
46. Deciziile autorității competente de suspendare sau retragere pot fi contestate în instanța de judecată, în conformitate cu Codul administrativ nr. 116/2018.

CAPITOLUL XIV
EXAMINATORI RESPONSABILI
CU EVALUAREA COMPETENȚELOR LINGVISTICE

47. În ceea ce privește examinarea competențelor lingvistice generale și recunoașterea solicitantului ca examinator, un stat membru poate recunoaște solicitantul pe baza unui certificat eliberat în conformitate cu practicile comune în sectorul formării în domeniul limbilor.  
47.1. Acest certificat trebuie să confirme competența solicitantului de a realiza examinări în concordanță cu principiile și metodologia „Cadrului european pentru competențe lingvistice” stabilit de Consiliul Europei.
47.2. Statul membru poate stabili prevederi suplimentare care să specifice utilizarea acestei opțiuni ținând seama de practicile naționale în privința certificării competențelor lingvistice ale examinatorilor.  
48. În ceea ce privește examinarea competențelor în domeniul comunicării și terminologiei specifice pentru procedurile de siguranță și exploatarea feroviară, trebuie să fie necesară recunoașterea în conformitate cu prevederile prezentului Regulament.
48.1. Cererile de recunoaștere ca examinator în scopul realizării de examinări în domeniul comunicării și terminologiei specifice pentru procedurile de siguranță și exploatarea feroviară trebuie să fie transmise autorității competente ale statului membru în care este situată infrastructura la care se referă comunicarea și terminologia în cauză.

CAPITOLUL XV
RECUNOAȘTEREA CENTRELOR DE EXAMINARE

49. Recunoașterea centrelor de examinare se face în baza unei cereri scrise depuse la autoritatea competentă. 
50. Autoritatea competentă trebuie să elibereze o declarație de recunoaștere a centrului de examinare urmând dispozițiile și procedurile naționale și pe baza criteriilor de independență, competență și imparțialitate. Punctele 26-48 trebuie să se aplice în cazul recunoașterii centrelor de examinare.
51. De asemenea, autoritatea competentă deleagă acestor centre de examinare recunoașterea propriilor examinatori, cu condiția îndeplinirii cerințelor de la punctul 53.  
52. În scopul punctului 51, centrul de examinare trebuie să țină un registru la zi al tuturor examinatorilor pe care i-a recunoscut. Acest registru trebuie să pună la dispoziție informațiile menționate la punctul 38. 
53. Centrul de examinare trebuie să prevadă măsuri corespunzătoare pentru gestionarea examinatorilor săi și pentru a asigura faptul că examinatorii săi dețin competențele necesare în conformitate cu Regulile privind certificarea mecanicilor de locomotivă, aprobate prin Hotărârea Guvernului nr. 792/2023 și Regulamentul de stabilire a criteriilor pentru recunoașterea centrelor de formare care oferă formare profesională mecanicilor de locomotivă și mecanicilor de locomotivă candidați, pentru recunoașterea examinatorilor responsabili cu evaluarea mecanicilor de locomotivă și a mecanicilor de locomotivă candidați și pentru organizarea examinărilor.
54. Examinatorilor trebuie să li se permită să realizeze examinări numai în cadrul activităților centrului de examinare de care aparțin. 
55. Informațiile privind centrul de examinare recunoscut trebuie să fie accesibile publicului în registrul menționat la punctul 38, fără a oferi informații cu privire la examinatorii individuali care aparțin acelui centru de examinare. În locul numărului de identificare menționat la punctul 37 se include denumirea centrului de examinare. 
56. Autoritatea competentă informează de îndată centrul de examinare, în scris, cu privire la motivele deciziilor sale.
57. În cazul care centrul de examinare nu mai asigură cerințele de examinare specificate în Regulile privind certificarea mecanicilor de locomotivă, aprobate prin Hotărârea Guvernului nr. 792/2023, autoritatea competentă suspendă declarația de recunoaștere respectivă și acordă centrului de examinare o perioadă de 30 zile pentru înlăturarea neconformităților. Dacă după această perioada neconformitățile nu au fost înlăturare, autoritatea competentă retrage  declarația de recunoaștere respectivă. Înainte ca retragerea să intre în vigoare, autoritatea competentă acordă o perioadă de preaviz, de 15 zile, în care centrul de examinare are posibilitatea să conteste decizia autorității competente. 
58. Deciziile autorității competente de suspendare sau retragere pot fi contestate în instanța de judecată, în conformitate cu Codul administrativ nr. 116/2018.
CAPITOLUL XVI
REGULI DE EVALUARE TRANSPARENTE

59. Principiile de evaluare și de punctare, precum și tipul de rezultate trebuie să fie disponibile înainte de examinări. 
60. Mecanicilor de locomotivă sau mecanicilor de locomotivă candidați trebuie să li se permită să vadă evaluarea rezultatelor examinării și să solicite o revizuire în cazul unui aviz motivat negativ cu privire la examinările la care au participat.
61. Pentru a-și îndeplini activitățile de supervizare în conformitate cu articolele 129-131 din Codul transportului feroviar nr. 19/2022, autoritatea competentă solicită: 
61.1. accesul la toate documentele pertinente pentru pregătirea, desfășurarea și evaluarea examinărilor; 
61.2. adoptarea unei proceduri de raportare conform căreia anumite informații trebuie să fie prezentate în mod regulat sau la cerere; 
61.3. participarea reprezentanților autorității competente la examinări, în calitate de observatori.

